
讞讜诇讬谉 驻讚 注"讘 - 驻讬专讜砖 砖讟讬讬谞讝诇抓

讛专讜爪讛 砖讬转注砖专 讬注住讜拽 讘讘讛诪讛 讚拽讛. 讜讻谉 讗诪专 专讘 讞住讚讗: 诪讗讬 讚讻转讬讘 [诪讛讜 砖谞讗诪专] "讜注砖转专讜转 爪讗谞讱" (讚讘专讬诐 讝, 讬讙) 砖讛谉 诪注砖专讜转 讗转 讘注诇讬讛谉. 讜注讜讚


讗诪专 专' 讬讜讞谞谉 讘讛讚专讻讛 诇讚专讱 讛讞讬讬诐 讛专讗讜讬讛: 诪讜讟讘 诇讜 诇讗讚诐 诇砖转讜转 讻住讗 讚讞专砖讬谉 [讻讜住 砖诇 诪讻砖驻讬诐, 砖注砖讜 讘讛 讻讬砖讜祝] 讜诇讗 讻住讗 讚驻讜砖专讬谉 [讻讜住 砖诇 诪讬诐 驻讜砖专讬诐], 砖讬砖 讘讻讱 住讻谞讛 讙讚讜诇讛 讬讜转专. 讜诪讜住讬驻讬诐: 讜讛谞讬 诪讬诇讬 [讜讚讘专讬诐 讗诇讛 讗诪讜专讬诐] 讘讻诇讬 诪转讻讜转, 讗讘诇 讘讻诇讬 讞专砖 诇讬转 诇谉 [讗讬谉 诇谞讜] 讘讛, 讗讬谉 诇讞砖讜砖 诇讚讘专. 讜讘讻诇讬 诪转讻讜转 谞诪讬 诇讗 讗诪专谉 [讙诐 讻谉 诇讗 讗诪专谞讜], 讗诇讗 讘诪拽专讛 讚诇讗 砖讚讬 讘讛讜 爪讬讘讬讗 [砖诇讗 讛讟讬诇 诇转讜讻诐 注砖讘讬诐], 讻诪讜 转讛, 讗讘诇 砖讚讬 讘讛讜 爪讬讘讬讗 [讛讟讬诇 诇转讜讻诐 注砖讘讬诐] 诇讬转 诇谉 [讗讬谉 诇谞讜] 讘讛 讞砖砖. 讜讻讬 诇讗 砖讚讬 讘讛讜 爪讬讘讬讗 谞诪讬 诇讗 讗诪专谉 [讜讻讗砖专 诇讗 讛讟讬诇 诇转讜讻诐 注砖讘讬诐 讙诐 讻谉 诇讗 讗诪专谞讜] 砖讬砖 讘讛诐 住讻谞讛, 讗诇讗 讘诪拽专讛 砖诇讗 爪讬抓 [专转讞讜] 讛诪讬诐, 讗讘诇 爪讬抓 [专转讞讜] 诇讬转 诇谉 [讗讬谉 诇谞讜] 讘讛 讞砖砖.


讜注讜讚 讗诪专 专' 讬讜讞谞谉: 诪讬 砖讛谞讬讞 诇讜 讗讘讬讜 诪注讜转 讘讬专讜砖讛 讜专讜爪讛 诇讗讘讚谉 鈥� 讬诇讘砖 讻诇讬 驻砖转谉, 讜讬砖转诪砖 讘讻诇讬 讝讻讜讻讬转, 讜讬砖讻讜专 驻讜注诇讬诐 讜讗诇 讬砖讘 注诪讛谉. 讜诪驻专砖讬诐: 讬诇讘讜砖 讻诇讬 驻砖转谉 鈥� 讘讻讬转谞讗 专讜诪讬转讗 [讘驻砖转谉 专讜诪讗讬], 砖讛讜讗 讬拽专 讜注讚讬谉, 讜讬砖转诪砖 讘讻诇讬 讝讻讜讻讬转 鈥� 讘讝讜讙讬转讗 讞讬讜专转讗 [讘讝讻讜讻讬转 诇讘谞讛], 讜讬砖讻讜专 驻讜注诇讬诐 讜讗诇 讬砖讘 注诪讛谉 讘转讜专讬, 讚谞驻讬砖 驻住讬讚讬讬讛讜 [讘砖讜讜专讬诐, 砖诪专讜讘讛 讛驻住讚诐], 砖讗诐 讗讬谉 诪砖讙讬讞讬诐 注诇 讛驻讜注诇讬诐 讛讞讜专砖讬诐 讘砖讜讜专讬诐 讗讬谞诐 讞讜砖砖讬诐 诇讞讘诇讜转 砖讬讬讙专诪讜 诇砖讜讜专讬诐, 讜讗讬谞诐 诪注诪讬拽讬诐 讗转 讛诪讞专讬砖讛 讻专讗讜讬.


 讜注讜讚 讘注谞讬讬谞讬 驻专谞住讛 讚专砖 专讘 注讜讬专讗, 讝讬诪谞讬谉 [驻注诪讬诐] 讗诪专 诇讛 诪砖诪讬讛 [诪砖诪讜] 砖诇 专' 讗诪讬, 讜讝讬诪谞讬谉 [讜驻注诪讬诐] 讗诪专 诇讛 诪砖诪讬讛 [诪砖诪讜] 砖诇 专' 讗住讬: 诪讗讬 讚讻转讬讘 [诪讛讜 砖谞讗诪专] "讟讜讘 讗讬砖 讞讜谞谉 讜诪诇讜讛 讬讻诇讻诇 讚讘专讬讜 讘诪砖驻讟" (转讛诇讬诐 拽讬讘, 讛)? 诇注讜诇诐 讬讗讻诇 讗讚诐 讜讬砖转讛 讘驻讞讜转 诪诪讛 砖讬砖 诇讜, 砖诇讗 讬驻谞拽 注爪诪讜 诇诪专讜转 砖讬砖 诇讜 讬讻讜诇转 讻诇讻诇讬转 讙讘讜讛讛, 讜讗讜诇诐 讬诇讘砖 讜讬转讻住讛 讘诪讛 砖讬砖 诇讜, 诇驻讬 讬讻讜诇转讜, 讻讚讬 砖诇讗 讬转讘讝讛. 讜讬讻讘讚 讗砖转讜 讜讘谞讬讜 讬讜转专 诪诪讛 砖讬砖 诇讜, 砖讬诇讜讛 诪讗讞专讬诐 诇砖诐 讻讱, 诪驻谞讬 砖讛谉 转诇讜讬讬谉 讘讜, 讜讛讜讗 转诇讜讬 讘诪讬 砖讗诪专 讜讛讬讛 讛注讜诇诐.


讗 砖谞讬谞讜 讘诪砖谞讛 砖讗讬谉 砖讜讞讟讬诐 讗转 讛讻讜讬 讘讬讜诐 讟讜讘, 诪驻谞讬 砖讛讜讗 住驻拽 讞讬讛 住驻拽 讘讛诪讛, 砖讗诐 讛讬讛 讜讚讗讬 讞讬讛 讛讬讛 爪专讬讱 讘讻讬住讜讬 讛讚诐, 讜讗讜诇诐 诪讗讞专 砖讛讜讗 住驻拽 鈥� 讗讬谉 诪讞诇诇讬诐 讗转 讬讜诐 讟讜讘 诪讞诪转 讛住驻拽.  讜讗诐 砖讞讟讜 鈥� 讗讬谉 诪讻住讬诐 讗转 讚诪讜. 讜讘注谞讬谉 讝讛 诪住讜驻专, 讚专砖 专讘 注讬谞讗 讘专讘讬诐 讗驻转讞讗 讚讘讬 专讬砖 讙诇讜转讗 [注诇 驻转讞 讘讬转 专讗砖 讛讙讜诇讛]: 讛砖讜讞讟 讞讬讛 讗讜 注讜祝 诇讞讜诇讛 诪住讜讻谉 讘砖讘转, 讞讬讬讘 诇讻住讜转 讗转 讚诪讜. 讗诪专 诇讛讜 [诇讛诐] 专讘讛: 讗砖转讜诪讗 拽讗诪专, 诇讬砖诪讟讜讛 诇讗诪讜专讬讛 诪讬谞讬讛 [讚讘专 转诪讜讛 讛讜讗 讗讜诪专, 砖讬讜专讬讚讜 讗转 讛诪转讜专讙诪谉 砖诇讜 诪诪谞讜], 讛诪砖诪讬注 讗转 讚讘专讬讜 诇专讘讬诐. 讜诪谞讬谉 砖讗诪专 砖诇讗 讻专讗讜讬? 讚转谞讬讗 [砖砖谞讜讬讛 讘专讬讬转讗], 专' 讬讜住讬 讗讜诪专: 讻讜讬 讗讬谉 砖讜讞讟讬谉 讗讜转讜 讘讬讜诐 讟讜讘, 讜讗诐 砖讞讟讜 讗讬谉 诪讻住讬谉 讗转 讚诪讜,


诪拽诇 讜讞讜诪专: 讜诪讛 诪讬诇讛 砖讜讚讗讛 讚讜讞讛 砖讘转, 讗讬谉 住驻讬拽讛 讚讜讞讛 讬讜诐 讟讜讘, 砖转讬谞讜拽 砖住驻拽 讗诐 讬讜诪讜 讛砖诪讬谞讬 讞诇 讘讬讜诐 讟讜讘 鈥� 讗住讜专 诇诪讜诇讜, 讻住讜讬 讛讚诐 砖讗讬谉 讜讚讗讜 讚讜讞讛 砖讘转 讗讬谉 讚讬谉, 诇讗 拽诇 讜讞讜诪专 讛讜讗 砖讗讬谉 住驻拽讜, 讻讙讜谉 讻讬住讜讬 讚诐 讛讻讜讬, 砖讛讜讗 住驻拽 讞讬讛 住驻拽 讘讛诪讛, 讚讜讞讛 讬讜诐 讟讜讘?


讗诪专 (讗诪专讜) 诇讜: 转拽讬注转 砖讜驻专 讘专讗砖 讛砖谞讛 讘讙讘讜诇讬诐 (诪讞讜抓 诇诪拽讚砖) 转讜讻讬讞, 砖讗讬谉 讜讚讗讛 讚讜讞讛 砖讘转, 砖讗诐 讞诇 专讗砖 讛砖谞讛 讘砖讘转 鈥� 讗住讜专 诇转拽讜注 讘砖讜驻专 诪讞讜抓 诇诪拽讚砖, 讜诪讻诇 诪拽讜诐 住驻讬拽讛 讚讜讞讛 讬讜诐 讟讜讘!


讜讻谉 讛砖讬讘 专' 讗诇注讝专 讛拽驻专 讘专讬讘讬 (讛讙讚讜诇) 转砖讜讘讛 诇拽诇 讜讞讜诪专 砖诇 专' 讬讜住讬: 讗讬谉 诇讛讜讻讬讞 诪诪讬诇讛 砖讗讬谉 住驻讬拽讛 讚讜讞讛 讬讜诐 讟讜讘, 诇讻讬住讜讬 讛讚诐, 砖讙诐 住驻讬拽讜 诇讗 讬讚讞讛 讬讜诐 讟讜讘, 砖讛专讬 诪讛 诇诪讬诇讛 砖讻谉 讗讬谞讛 谞讜讛讙转 讘诇讬诇讬 讬诪讬诐 讟讜讘讬诐, 砖诪讬诇讛 谞讜讛讙转 讘讬讜诐 讜诇讗 讘诇讬诇讛, 转讗诪专 讘讻住讜讬 讛讚诐 砖谞讜讛讙 讘诇讬诇讬 讬诪讬诐 讟讜讘讬诐, 砖讛砖讜讞讟 讞讬讛 讘诇讬诇 讬讜诐 讟讜讘 爪专讬讱 诇讻住讜转 讗转 讚诪讛!


 讜注诇 讚讘专讬 专' 讗诇注讝专 讛拽驻专 讗诪专 专讘讬 讗讘讗: 讗讜转讜 拽诇 讜讞讜诪专 诪诪谞讜 诇诪讚 专' 讬讜住讬 砖讗讬谉 诪讻住讬诐 讚诪讜 砖诇 讻讜讬 讘讬讜诐 讟讜讘, 讝讛 讗讞讚 诪谉 讛讚讘专讬诐 砖讗诪专 注诇讬讛诐 专' 讞讬讬讗: 讗讬谉 诇讬 注诇讬讛诐 转砖讜讘讛, 讜讛砖讬讘 专' 讗诇注讝专 讛拽驻专 讘专讬讘讬 (讛讙讚讜诇) 转砖讜讘讛 注诇讬讜.


拽转谞讬 诪讬讛转 [讛专讬讛讜 砖讜谞讛 注诇 讻诇 驻谞讬诐] 讘讘专讬讬转讗: 讻住讜讬 讛讚诐 砖讗讬谉 讜讚讗讜 讚讜讞讛 砖讘转. 讜讬砖 诇砖讗讜诇: 诪讗讬 讜讚讗讜 讚讻住讜讬 讚诇讗 讚讞讬 砖讘转 [诪讛讜 讜讚讗讜 砖诇 讻讬住讜讬 砖讗讬谞讜 讚讜讞讛 砖讘转]? 诇讗讜 [讛讗诐 诇讗] 讛砖讜讞讟 讞讬讛 讗讜 注讜祝 诇讞讜诇讛 讘砖讘转, 砖讗讬谉 诪讻住讬诐 讗转 讚诪讜? 讜诪讻讗谉 拽讜砖讬讛 诇讚讘专讬 专讘 注讬谞讗, 砖讗诪专 砖讛讜讗 讞讬讬讘 讘讻讬住讜讬!


 讜诪拽砖讬诐:  讜讚诇诪讗 [讜砖诪讗] 讗讬谉 诪讚讜讘专 讘讘专讬讬转讗 讘砖讜讞讟 诇讞讜诇讛, 砖砖诐 讬砖 诪拽讜诐 诇讜诪专 砖讻讬讜谉 砖谞讚讞转讛 讛砖讘转 讗爪诇 砖讞讬讟讛 讝讜 谞讚讞转讛 讙诐 讗爪诇 讻讬住讜讬. 讗诇讗 诪讚讜讘专 讘诪拽专讛 砖注讘专 讜砖讞讟 讘砖讘转 讘讗讬住讜专!


 讜讚讜讞讬诐: 讗讬谞讱 讬讻讜诇 诇驻专砖 讻谉, 诪驻谞讬 砖爪专讬讱 讗转讛 诇驻专砖 讻讬住讜讬 讛讚诐 砖讘讘专讬讬转讗 讝讜  讚讜诪讬讗 [讘讚讜诪讛] 诇诪讬诇讛, 砖诪诪谞讛 讛讜讻讬讞 专' 讬讜住讬, 诪讛 诪讬诇讛 讘专砖讜转, 砖诪爪讜讛 诇诪讜诇 讘砖讘转 鈥� 讗祝 讻住讜讬 谞诪讬 [讙诐 讻谉] 讘专砖讜转, 讘砖讜讞讟 诇讞讜诇讛 讘讛讬转专, 讜讗诐 讻谉 讛拽讜砖讬讛 注诇 专讘 注讬谞讗 注讜诪讚转 讘注讬谞讛.


 讜讚谞讬诐 讘诪讛 砖讗诪专讜 诇讜 诇专' 讬讜住讬: 转拽讬注转 砖讜驻专 讘讙讘讜诇讬谉 转讜讻讬讞, 砖讗讬谉 讜讚讗讛 讚讜讞讛 砖讘转, 讜住驻讬拽讛 讚讜讞讛 讬讜诐 讟讜讘. 讜砖讜讗诇讬诐: 诪讗讬 [诪讛讜] 住驻讬拽讛 砖诇 转拽讬注讛 砖讚讜讞讛 讬讜诐 讟讜讘?


讗讬诇讬诪讗 [讗诐 转讗诪专]: 讻讙讜谉 砖讛讬讛 讗讜转讜 专讗砖 讛砖谞讛 住驻拽 讞讜诇 住驻拽 讬讜诐 讟讜讘 鈥� 诇讗 谞讬转谉 诇驻专砖 讻谉, 砖讻谉 讛砖转讗 [注讻砖讬讜, 讛专讬] 讜讚讗讬 讬讜诐 讟讜讘 讚讞讬讗 [讛转拽讬注讛 讚讜讞讛], 住驻拽 讬讜诐 讟讜讘 住驻拽 讞讜诇 诪讬讘注讬讗 [谞爪专讻讛 诇讜诪专] 砖讛讬讗 讚讜讞讛? 讜讗讬谉 诪讻讗谉 讛讜讻讞讛 诇讻讬住讜讬 讚诐 讛讻讜讬, 砖住驻拽 诪爪讜讛 砖讘讜 讬讚讞讛 讜讚讗讬 讬讜诐 讟讜讘!

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

